এত দিন হাতির আতঙ্কে ভুগছিলেন এলাকার মানুষ৷ শালবনীতে সন্দেহজনক পায়ের ছাপে আতঙ্কের মাত্রা দ্বিগুণ হল। এই পায়ের ছাপ অন্য কারও নয়, বাঘের— এমনই আশঙ্কা করছে মানুষ। 
দু’দিন ধরে শালবনী ও লালগড়ের বিভিন্ন রাস্তায় এই ছাপ দেখতে পেয়ে আতঙ্কিত গ্রামবাসীরা৷ পায়ের ছাপ পরীক্ষা করে গ্রামবাসীদের সতর্ক করল বন দফতরও৷ বন দফতরের দাবি, বাঘ না হলেও সেটি বড়সড় হায়নার পায়ের ছাপও হতে পারে৷
 
 

গত দু’দিন ধরে লালগড়ের রামগড়, রাঙামাটিয়া, করমশোল, লক্ষ্মণপুর এলাকার জঙ্গল সংলগ্ন রাস্তাগুলিতে স্থানীয় বাসিন্দারা বেশ কিছু বড় বড় পায়ের ছাপ দেখতে পান৷ বুধবার সকালে লক্ষ্মণপুরের পাশের রাস্তায় পায়ের ছাপ-সহ কিছুটা বমিও পড়ে থাকতে দেখেন গ্রামবাসীরা৷ তাতে আতঙ্ক বেড়ে যায়৷
স্থানীয় মানুষের ধারণা, এলাকায় কোনও বাঘ বা লেপার্ড ঢুকেছে। বন দফতরের কাছে এই খবর পৌঁছতেই বুধবার মেদিনীপুর বনবিভাগীয় আধিকারিক রবীন্দ্রনাথ সাহা নিজে গিয়ে ঘটনাস্থল পরিদর্শন করেছেন। তিনি পরীক্ষা করে দেখেন ছাপগুলি৷ বন দফতর কোনও ঝুঁকি না নিয়ে স্থানীয় মানুষকে সতর্ক থাকার বার্তা দিয়েছে এবং এলাকায় সতর্কতামূলক মাইকিং করার সিদ্ধান্ত নিয়েছে। 

এই বিষয়ে অন্যান্য খবর

বাঘের হামলায় স্বামীহীনাদের গ্রাম দত্তক নিচ্ছে পঞ্চায়েত দফতর


রবীন্দ্রনাথ সাহা বলেন “সমস্ত কিছু দেখে মনে হল এটি হায়নার পায়ের ছাপ হতে পারে৷ বালির মধ্যে ছাপ বলে স্পষ্ট ভাবে বলা যাচ্ছে না। তবে গ্রামবাসীদের ও বনসুরক্ষা কমিটির লোকজনকে সতর্ক করছি৷ চেষ্টা করছি সরাসরি যাতে দেখতে পাই৷ তাহলে আরও নিশ্চিত হব৷”  
 
 

বন দফতর সূত্রে জানা গিয়েছে, পুরুলিয়া জেলায় হায়না থাকলেও ঝাড়গ্রাম জেলা এবং পশ্চিম মেদিনীপুরের জঙ্গলে হায়না কোনও দিন দেখা যায়নি। তবে গত পাঁচ-ছয় বছর আগে এক বার খড়গপুরের জঙ্গলে একটি হায়না উদ্ধার হয়েছিল। তাই বন দফতরের ধারণা, ঝাড়গ্রাম জেলার লালগড় রেঞ্জের জঙ্গলে যে পায়ের ছাপ দেখা গিয়েছে তা হায়নার হলেও হতে পারে। কোনও ভাবে পাশের জেলা পুরুলিয়া থেকে কোনও হায়না চলে আসতে পারে বলে মনে করছে বন দফতর।